احمد اسدی

احمد اسدی (دوغوم: 1367) ـ آذربایجانلی شاعیر و مؤلف، آشیق.
 یاشاییش 
احمد اسدی 1367- جی ایلده اورمودا دونیایا گؤز آچدی. آتاسی اورمونون تانینمیش ادیب و شاعرلریندن بیری اوْلان جناب بهرام اسدی، آناسی دا حؤرمتلی شاعره، مۆعلیمه فریده سلیمانی دیر. اونا گؤره احمد کیچیک یاشلاریندان بئله بیر ادبیات سئور عایله­ده شعر، بدیعی ادبیات و اینجه صنعتله تانیش اوْلوب، ادبی محیطده بویا- باشا چاتدی. 1386- جی ایل علوم تجربی دیپلومونو آلارکن، اورمونون دانشگاهینا داخل اوْلدو، 1390- دا «منابع طبیعی» رشته­سینده لیسانس آلدی.

احمدین تحصیل­ آلماقلا برابر مۆختلیف ادبی و هنری چالیشمالاری دا اوْلوب. «آتالار سؤزو» و "قیز چوجوغو"(ناظم حکمتین شعرلری) اونون چاپ اوْلونموش ایکی کتابی نین آدیدیر.

احمد، عاشیق موسیقی­سی نین ده وورغونوندور. ساز چالیر و اونونلا یاناشی عاشیق ادبیاتیندا آراشدیرمالار آپاریر. او اورمودا عاشیقلار درنه­گی (کانون عاشیق های آذربایجان غربی) نین فعال اشتراکچیلاریندان ساییلیر. بۇ استقامتده کئچمیش عاشیقلارین حیات و یارادیجیلیغی حاقدا گئنیش تدقیقات آپاریر، مقاله لر یازیر و نشر ائدیر.

اونون شعرلری ده واردیر. شعرلری عمومیتده هجا وزنینده دیر، عاشیق شعری اوسلوبوندا یازیر و یارادیر. احمدین ژورنالیستی فعالیتلری ده دقته لایقدیر و ایندیلیکده اورمودا چیخان "آراز آذربایجان" گونده­لیک قزئتی نین تۆرکجه‌ صحیفه سی نین رداکتورودور. ها بئله دؤور مطبوعاتدا بیر یازیچی کیمی چیخیش ائدیر.

 شعرلریندن میثال 

دورنالار

سیز اوچورسوز نه خوش گؤیلر اوزونده

اؤلکه­لر آشیرسیز دایم دورنالار

گؤی اوزونده بیر آن دایانین دورون

دردیمی سیزلره دئییم دورنالار

گونشیم باتیبدی، گون قارالیبدی

سیز گؤرن چؤللری دوم قار آلیبدی

گولستان سولوبدو، گول سارالیبدی

ایلیم، گونوم، هفته­م، آییم دورنالار

هارای چکدیم بۇ دونیانین الیندن

آیریلمیشام اؤز ائلیمین دیلیندن

سیز سؤیله­یین او آللاها قولوندان

گؤیلره یوکسه­لیر واییم دورنالار

بو دونیایا نامرد فلک غم اکیب

احمدین آشینا غملری تؤکوب

اذن وئرسز بۇ دونیادان ال چکیب

درویش دری سینی گئییم دورنالار.

 قایناقلار 

 ["دنیز" هفته نامه‌سی - شماره 17؛ تاریخ 1391 تیر آیی نین 7 سی (7/4/91) ارومیه]

بؤلمه:آذربایجانلی شاعیرلر
بؤلمه:کیمسه‌لر